Tre motorcykelbetjente i færdselsafdelingen i Nordjyllands Politi havde søndag morgen valgt at stå tidligt op. Formålet var at få stoppet de unge, der efter nattesjov i byen, vælger at tage bilen hjem selv om de er alkoholpåvirkede. Betjentene nåede at stoppe omkring 200 bilister i den to timer lange razzia. Fire unge mænd, henholdsvis på 19, 21, 22 og 27 år, blev taget for at køre en brandert hjem. - Trods massive kampagner for at få de unge til at lade bilen stå, når de har drukket, så er resultatet jo nedslående, siger motorcykelbetjent Claus Piil fra Nordjyllands Politi til TV2/NORD. Også to pirattaxier blev afsløret i razziaen.

Referat:
Nordjyllands Politi gennemførte søndag morgen kl. 5 og to timer frem en spritrazzia på Limfjordsbroen. Fire unge mandlige bilister blev afsløret i at køre hjem fra byen med sprit i blodet.